Hemserekîya Konseya Rayberdişî ya KCKyî derheqê serrgêra Qirkerdişê Garî yê Anqara de eşkerayîyêke daye.
Eşkerayîya KCKyî wina ya:
''Ma şehîdanê Qirkerdişê Garî yê Anqara bi hûrmet û minetî yad kenê, ma reyna sond wanenê ke hesreta înan ê Tirkîyaya demokratîke û Kurdîstanê azadî awan bikerê. 10ê teşrîna verêne de vera yewîya têdûşt, demokratîk û azade hêriş ame kerdene. Îqtîdarê AKP-MHPyî bi hemkarîya DAÎŞ û MÎTî hêrişê haştîye kerd. Dima ke DAÎŞ Tirkîya de sey otorîte ame xebitnayene, bi kontrolê dewleta tirke bîyo rêxistinêka cergan û hêrişê kurdan, hêzanê demokrasî û merdimîye kerd.
Qirkerdişê Garî yê Anqara yê 10ê Teşrîna Verêne dewamê Qirkerdişê 5ê Hezîrane ya Amedî û ê Qirkerdişê Pirsûsî yê 20ê Temmuze bi. Nê hêrişî vera muxalîfanê AKPyî bîyî. AKP bi nê hawayî payan ser mend. DAÎŞî Tirkîya sey cepheyê xo û welatê dostî dîyêne.
Xalîfe û cerganê DAÎŞî yê ke QSDyî ra remayêne, Tirkîya xo rê sey welat weçînaye. DAÎŞ bi temamî kewto binê kontrolê Tirkîya. Na raştîye bi dokumantanê îstîxbaratan zî ameye îsbatkerdene.
10ê teşrîna verêne de hêzê demokrasî yê Tirkîya û hêzê kurdî ameybî têhet. Nê kesî roşnîyê Tirkîya bîyî. Înanê ke meydanê Garî de şehîd bîyî, eşkera kerd de faşîzmê vera AKP-MHPyî do senîn bo. Îtîfaqê faşîstî yê AKP-MHPyî hêrişê îtîfaqê demokrasî kerd. Na raştîye ferman da hêzanê demokrasî ke vera polîtîkayanê şerî yê îtîfaqê faşîstî yê AKP-MHPyî yê vera kurdan wurzê payan ser.
Meydanê îtîfaqî yê Garî yê Anqara îtîfaqo faşîst ê AKP-MHPyî tersna. AKPyî seba ke verê na hîşmendîya îtîfaqê demokrasî bigêro hêriş kerd.  Îqtîdaro faşîst ê AKP-MHPyî çend hêriş bikero zî îqtîdaro tewr qels ê tarîxê Tirkîya yo. Kurd, sosyalîst, cinî û pêro hêzanê demokratîkan bi têkoşînê xo îqtîdaro faşîst kerd qels. Berpirsîyarîya ma ya ke ma îtîfaqê demokrasî awan bikerê û têkoşîn geş bikerê. Bi nê hawayî ma eşkenê cewab bidê vîrameyîş û hesreta şehîdanê 10ê Teşrîna Verêne.
Ma do sey hêzanê azadîye yê şarê kurdî vîrameyîşê şehîdanê 10ê Teşrîna Verêne ser o heta ke armancê xo yê Kurdîstanê azadî û Tirkîyaya demokratîke têkoşînê xo dewam bikere. Ma do nê têkoşînî şaranê Tirkîya û Rojhelatê Mîyanênî reyde pîya bikerê.''
